MDF: ez már önbíráskodás
Önkényeskedésből nem hagyjuk lejáratni a magyar jobboldalt, méltatlan a parlamenti képviselőkhöz - fogalmaz az MDF elnöke. Két ellenzéki politika van ma Magyarországon: az egyik a törvénytelen magatartás és önkényeskedés, a másik a középosztály megerősítését szolgáló, építő politika - nyilatkozta a hvg.hu-nak Dávid Ibolya.
A Kossuth téri kordon szétcsavarozása, mint polgári engedetlenségi akció elfogadhatatlan a jobboldal mérsékelt pártja számára. A Magyar Demokrata Fórum frakcióüléseinek hivatalos programjai: törvényjavaslatok kidolgozása a magyar kormány elhibázott politikájával szemben, míg a Fideszé - úgy látszik - az, ami a mai napon történik - mutatott rá Dávid.
A Fidesz lebontott egy kerítést, de ezzel egy falat húzott a törvényes megoldások és az általa támogatott agresszív politika közé. Ez a fideszes politika csak a kormány és Gyurcsány Ferenc érdekeit szolgálja, eltakarja a kormányzati hibákat és megbélyegzi a magyar jobboldalt. Az MDF várja a felelős fideszes politikusok elhatárolódását.
„Amit a Fidesz a Kossuth téren csinált, az az önbíráskodás tipikus esete”- nyilatkozta a hvg.hu-nak Dávid Ibolya az MDF elnöke.